Ultimatum aan ANC-raadslid gestel om te bedankAndile Lungisa. Foto: ANA. Die ANC het ŉ ultimatum aan Andile Lungisa gestel om teen Woensdag as raadslid van die Nelson Mandelabaai-metro en partylid te bedank of andersins skorsing in die gesig te staar. Die ANC se taakspan in die streek het dié ultimatum Sondag in ŉ brief aan Lungisa gerig. In die brief is Lungisa opdrag gegee om sy bedanking binne die volgende 72 uur in te dien. Die provinsiale uitvoerende komitee is ook versoek om Lungisa se lidmaatskap van die party onmiddellik op te skort. Dit volg na die afgelope naweek se spesiale vergadering van die ANC se nasionale uitvoerende komitee (NUK). Lungisa is ŉ teenstander van pres. Cyril Ramaphosa en ŉ groot bondgenoot van Ace Magashule, sekretaris-generaal van die ANC. Hy het verlede week ŉ brief aan die ANC se topses-leiers gestuur waarin hy Ramaphosa daarvan beskuldig het dat hy in 2017 stemme gekoop het om die ANC-leierskap te wen. Ramaphosa het die naweek op die bewerings gereageer deur te sê hy sal homself aan die ANC se integriteitskomitee onderwerp. Maroela Media het vroeër berig Lungisa is in 2018 aan aanranding skuldig bevind. Hy is in die Port Elizabeth-landdroshof skuldig bevind nadat hy Rayno Kayser, DA-raadslid, met ŉ glasbeker oor die kop geslaan het. Hy is tot twee jaar tronkstraf gevonnis, maar het in die hooggeregshof in Makhanda (Grahamstad) teen die vonnis geappelleer.